ছটপুজোয় অতিরিক্ত ট্রেন, হাওড়ায় বিশেষ ক্যাম্প! বিহার ভোটের আগে ‘রাজনৈতিক গিমিক’-এর অভিযোগ তৃণমূলের

কলকাতা: ছটপুজো (Chhath Puja) উপলক্ষে বাড়ি ফেরার যাত্রীর চাপে বিহার (Bihar) ও উত্তর ভারতের বিভিন্ন গন্তব্যে অতিরিক্ত ট্রেন চালানোর সিদ্ধান্ত নিয়েছে পূর্ব রেল (Eastern Railway)। যাত্রীদের সুবিধার জন্য হাওড়া স্টেশনে (Howrah) তৈরি হয়েছে দুটি বিশেষ হোল্ডিং এরিয়া বা ক্যাম্প। এখানেই যাত্রীদের বসার ব্যবস্থা, টিকিট কাউন্টার এবং নিরাপত্তার নজরদারির ব্যবস্থা করা হয়েছে। তবে এই পদক্ষেপকে কেন্দ্র করে শুরু হয়েছে রাজনৈতিক বিতর্ক।

তৃণমূল কংগ্রেসের অভিযোগ, বিহারের বিধানসভা ভোটের আগে বিহারী ভোটারদের খুশি করার জন্য কেন্দ্রীয় সরকারের এই বিশেষ উদ্যোগ। পূর্ব রেলের হাওড়া ডিভিশনের ডিআরএম বিশাল কাপুর জানান, “ছট উৎসবের জন্য এই মুহূর্তে ২০টি দূরপাল্লার ট্রেন চলছে। যাত্রী সংখ্যা বাড়লে সঙ্গে সঙ্গে অতিরিক্ত স্পেশাল ট্রেন চালানোর ব্যবস্থা করা হচ্ছে। হোল্ডিং এরিয়াতে বসার ব্যবস্থা, টিকিট কাউন্টার এবং নিরাপত্তা জোরদার করা হয়েছে।”

আরও পড়ুন: বাংলার কত কাছে ঘূর্ণিঝড় ‘মন্থা’? কতটা প্রভাব পড়বে?

রেলের পক্ষ থেকে জানানো হয়েছে, এবারই প্রথম হাওড়া স্টেশনে যাত্রীদের জন্য অস্থায়ী হোল্ডিং এরিয়া তৈরি করা হয়েছে। তবে রাজনৈতিক প্রশ্নে ডিআরএম মন্তব্য করতে অস্বীকার করেন। রাজ্যের খাদ্য প্রক্রিয়াকরণ দপ্তরের মন্ত্রী অরূপ রায় বলেন, “ভোটের আগে বিহারীদের খুশি করার জন্য কেন্দ্রীয় সরকার এই ব্যবস্থা করেছে। এটা রাজনৈতিক গিমিক ছাড়া কিছু নয়। রাজ্য সরকার ছটের জন্য দু’দিন ছুটি ঘোষণা করেছে, ঘাট সারানোর কাজ ও আলোর ব্যবস্থা করছে। রেলের এই ক্যাম্পে তেমন কোনও বাস্তব সুবিধা হবে না।”

প্রতি বছরই ছটপুজো উপলক্ষে পূর্ব রেলের পক্ষ থেকে অতিরিক্ত ট্রেনের বন্দোবস্ত করা হয়। তবে এবার যাত্রী চাহিদা অভূতপূর্ব হারে বেড়েছে বলে রেলের দাবি। ছট পুজোর আগে হাওড়া স্টেশনে উপচে পড়া ভিড় সামলাতে প্রশাসন ও রেল যৌথভাবে নিরাপত্তা ব্যবস্থা জোরদার করেছে।